ΓΡΑΠΤΗ ΕΡΩΤΗΣΗ E-2733/98

υποβολή: Christine Oddy (PSE) προς την Επιτροπή

(1 Σεπτεμβρίου 1998)

Θέμα: Αποδάσωση στη Βενεζουέλα

Προτίθεται η Επιτροπή να διαμαρτυρηθεί κατά τον οξύτερο δυνατό τρόπο προς την κυβέρνηση της Βενεζουέλας, η οποία θέτει σε υψηλό κίνδυνο τα τροπικά δάση της χώρας με το να προτείνει τη διάθεση του μισού σχεδόν τροπικού δάσους της Imataca για μεταλλουργική εκμετάλευση και υλοτομία; Το εν λόγω σχέδιο θα απειλούσε τον παραδοσιακό τρόπο ζωής του αυτόχθονος πληθυσμού του δάσους, θα οδηγούσε σε μαζική καταστροφή της άγριας πανίδας και θα δημιουργούσε επικίνδυνο προηγούμενο όσον αφορά το μέλλον παρόμοιων δασικών περιοχών.

Απάντηση του κ. Marín εξ ονόματος της Επιτροπής

(8 Οκτωβρίου 1998)

Η διατήρηση και η αειφόρος διαχείριση των τροπικών δασών είναι σημαντικά θέματα για την Επιτροπή, η οποία από το 1992 δέσμευσε περίπου 500 εκατ. ECU σε ενέργειες στο πεδίο αυτό και παρακολουθεί από κοντά όλα τα γεγονότα σάυτόν τον τομέα.

Από τότε που δημιουργήθηκε το 1961, το εθνικό πάρκο Imataca αποτέλεσε το αντικείμενο παράνομων εξορυκτικών δραστηριοτήτων που έχουν αυξηθεί σημαντικά στα τελευταία χρόνια. Το προταθέν διάταγμα 1850 σκοπεύει να ρυθμίσει τις δραστηριότητες αυτές με την εισαγωγή φιλικών προς το περιβάλλον πρακτικών, επειδή θεωρήθηκε ότι είναι αδύνατο, από κοινωνική άποψη, να σταματήσουν όλες μαζί αυτές οι δραστηριότητες. Πράγματι, η οικονομία της Βενεζουέλας υπέφερε από σοβαρά κτυπήματα λόγω της πτώσης σχεδόν κατά 50 % των τιμών του πετρελαίου τον τελευταίο χρόνο. Αυτό είχε σαν συνέπεια το ήμισυ του πληθυσμού να επιβιώνει μέσα σε φοβερές συνθήκες και προκάλεσε αύξηση των προσπαθειών ώστε να εξυπηρετηθεί το μαζικό εξωτερικό χρέος. Λόγω των συνθηκών αυτών, η κυβέρνηση της Βενεζουέλας αναζήτησε νέες δυνατότητες εκμετάλλευσης των φυσικών πόρων σαν τρόπο για την αύξηση των εσόδων και τη μείωση της εξάρτησης από το πετρέλαιο που απειλεί την οικονομία σαν σύνολο. Αυτό εξηγεί γιατί το διάταγμα 1850 υιοθετήθηκε τελικά, αφού πρώτα είχε ανασταλεί και ήταν το αντικείμενο έντονης δημόσιας συζήτησης.

Η Επιτροπή υποστήριξε διάφορες ενέργειες στον τομέα του περιβάλλοντος στη Βενεζουέλα, συμπεριλαμβανομένης της διατήρησης της βιοποικιλότητας στο εθνικό πάρκο Orinoco-Casiquiare (11 εκατ. ECU), "Protecciσn del Indνgena Amazonense" (915.000 ECU), διατήρηση της βιοποικιλότητας στο Δέλτα του Orinoco (750.000 ECU), εγκατάσταση μιας αρχής για τη συλλογή ύδατος για τη λεκάνη Lago de Valencia (870.000 ECU) και μελέτη βιωσιμότητας για τη διαχείριση του περιβάλλοντος της λεκάνης Caroni (80 000 ECU).

Η Βενεζουέλα διαθέτει ευρεία νομοθεσία σχετικά με το περιβάλλον, που συνίσταται σε πάνω από 80 νόμους και περίπου 400 διατάγματα και κανονισμούς. Η Επιτροπή συστήνει ιδιαίτερα στη Βενεζουέλα, μέσω διμερών επαφών να ενισχύσει τους κανονισμούς αυτούς, κυρίως όσον αφορά το διάταγμα αριθ. 1850, συμπεριλαμβανομένων των διεθνών της υποχρεώσεων για την αειφόρο ανάπτυξη (Σύμβαση για την Βιοποικιλότητα).

Η Επιτροπή ετοιμάζει τώρα ανακοίνωση για τη συνεργασία για την ανάπτυξη των δασών, ώστε να συνεχίσει και να βελτιώσει τις δραστηριότητές της στον τομέα αυτό μετά το 1999. Κατά την προετοιμασία αυτού του βασικού κειμένου, η Επιτροπή θα λάβει οπωσδήποτε υπόψη της την αλληλοσύνδεση ανάμεσα στο δασικό τομέα και τις άλλες οικονομικές δραστηριότητες.